Камітэт па працы, занятасцi i сацыяльнай ахове Магілёўскага аблвыканкама (далей камітэт) з’яўляецца органам дзяржаўнага кіравання, які забяспечвае рэалізацыю дзяржаўнай палітыкі ў сферы працы, садзеяння занятасці, сацыяльнай ахове насельніцтва, дэмаграфічнай бяспекі на тэрыторыі Магілёўскай вобласці.

Камітэт з’яўляецца структурным падраздзяленнем Магілёўскага абласнога выканаўчага камітэта, уваходзіць у сістэму Міністэрства працы і сацыяльнай аховы Рэспублікі Беларусь, у сваёй дзейнасці падпарадкоўваецца Магілёўскаму аблвыканкаму і адначасова [Міністэрству працы і сацыяльнай аховы Рэспублікі Беларусь.](http://mintrud.gov.by/ru" \t "_blank)

Камітэт ажыццяўляе сваю дзейнасць на падставе Палажэння аб камітэце, зацверджанага рашэннем аблвыканкама ад 2014/06/20 № 18-з.

**Асноўнымі задачамі камітэта з’яўляюцца:**

• рэалізацыя асноўных напрамкаў дзяржаўнай палітыкі ў сацыяльна-працоўнай сферы, уключаючы пытанні аплаты працы, умоў і аховы працы, садзеяння занятасці насельніцтва, развіцця сацыяльнага партнёрства, дзяржаўнага пенсійнага забеспячэння, сацыяльнага абслугоўвання і сацыяльнай падтрымкі, паляпшэння сацыяльна-эканамічных умоў жыццядзейнасці сем’яў, якія выхоўваюць дзяцей;

• ажыццяўленне ва ўстаноўленым парадку нагляду за выкананнем заканадаўства аб занятасці насельніцтва, аб пенсійным забеспячэнні, аб ахове працы, аб працы і пенсійным забеспячэнні па пытаннях прадастаўлення кампенсацый работнікам за працу са шкоднымі і (або) небяспечнымі ўмовамі працы;

• арганізацыя работы з грамадзянамі, у тым ліку індывідуальнымі прадпрымальнікамі, а таксама юрыдычнымі асобамі, правядзенне інфармацыйна-тлумачальнай работы па пытаннях, якія ўваходзяць у кампетэнцыю камітэта;

• забеспячэнне вядзення дзяржаўнай статыстычнай і ведамаснай справаздачнасці па пытаннях, якія ўваходзяць у кампетэнцыю камітэта.